section_heading: Sudjelovanje u dinastijskim borbama 1290-1301.
paragraph_text: Dujam se, kao pristaša Anžuvinaca, na strani kojih je bio veliki dio hrvatskog krupnog plemstva, uključujući Šubiće Bribirske i pojedine pripadnike Babonića, pridružio hrvatsko-ugarskom izaslanstvu koje je 1291. otputovalo u Napulj na pregovore s tamošnjim Anžuvincima o njihovom preuzimanju vlasti. Isto je Dujam učinio i 1300. godine, kojom prigodom mu je napuljski kralj Karlo II. priznao sve posjede i naslove koje je do tada stekao. Pri povratku iz Napulja s delegacijom je u Zadar doveden i mladi Karlo Robert (1288-1342.), anžuvinski pretendent na krunu, koji je zatim nastavio put na sjever prema Ugarskoj, te se kasnije, nakon što je 1301. umro Andrija „Mlečanin“, uspio popeti na prijestolje. Dujmove veze s Napuljskim Kraljevstvom bile su kontinuirane i razmjerno čvrste, pa je on i 1306. godine bio na napuljskom dvoru kod kralja Karla II. i kraljice Marije, što upućuje na njegove značajne zasluge pri stupanju anžuvinske dinastije na hrvatsko-ugarski tron i ulogu promoviranja njihovih interesa.